3. การประกอบธุรกิจของแต่ละสายผลิตภัณฑ์

3.1 ลักษณะผลิตภัณฑ์หรือบริการ

(1) ศูนย์ค้าส่งแม็คโคร - Makro Cash and Carry

โดยบริษัท สยามแม็คโคร จำกัด (มหาชน)

  สินค้าอุปโภคบริโภคและบริการของศูนย์ค้าส่งแม็คโคร ประกอบด้วยสินค้าประเภทต่าง ๆ
  จำนวนมาก โดยจำแนกเป็นกลุ่มต่างๆ ได้ดังต่อไปนี้

1)  เครื่องใช้ไฟฟ้าและอุปกรณ์ซ่อมบำรุง (Electrical Appliances and D.I.Y.)

2)  เครื่องเขียน เครื่องใช้ในสำนักงาน เครื่องใช้ในสำนักงานอัตโนมัติ

3)  เครื่องกีฬา เฟอร์นิเจอร์ เครื่องใช้ในบ้าน

4)  สิ่งทอและเครื่องแต่งกาย

5)  ผัก ผลไม้สด เนื้อสัตว์ อาหารทะเล อาหารนม

6)  ผลิตภัณฑ์อาหารแช่แข็งและแช่เย็น

7)  เครื่องดื่ม ขนมขบเคี้ยว

8)  สินค้าชำทั่วไป (General Grocery)

9)  ยา

10) เบเกอรี่

11) ภัตตาคาร

นอกจากสินค้าประเภทอุปโภคบริโภคโดยทั่วไปแล้ว บริษัทฯ ยังเพิ่มทางเลือกให้กับลูกค้าโดยการจำหน่ายสินค้าภายใต้เครื่องหมายการค้าของตนเอง (D.O.B : Distributor Own Brand) ซึ่งเป็นกลยุทธที่ธุรกิจจัดจำหน่ายทั้งหลายไม่ว่าจะเป็นธุรกิจจัดจำหน่ายแบบ Cash & Carry อย่างแม็คโคร หรือห้างสรรพสินค้าต่างก็ประสบความสำเร็จมาแล้วในหลายประเทศทั่วโลก

  สินค้าภายใต้เครื่องหมายการค้าของตนเอง (D.O.B)
  คือสินค้าที่บริษัทที่เป็นเจ้าของช่องทางจำหน่ายว่าจ้างผู้ผลิตให้ผลิตสินค้าให้กับตนเองโดยใช้เครื่องหมายการค้าของบริษัทฯ
  และมีลักษณะการบรรจุและจำนวนบรรจุ (Packaging Unit) ตามที่บริษัทฯ กำหนด

    ปัจจุบันบริษัทดำเนินการจำหน่ายสินค้า D.O.B. ทั้งประเภทอุปโภคบริโภค โดยแบ่งประเภท
    และชนิดของสินค้าตามเครื่องหมายการค้าต่างๆ เช่นตัวอย่าง ดังตารางต่อไปนี้

+--------------+-------------------------------------------------------+
| เค           | ประเภทของสินค้า                                         |
| รื่องหมายการค้า |                                                       |
+--------------+-------------------------------------------------------+
| aro          | สินค้าอุปโภค ได้แก่ ม้วนวีดีโอเทป ม้วนเทปคลาสเซ็ท แก้วน้ำ         |
|              | ถุงพลาสติก หนังยาง ถังขยะพลาสติก ชุดสังฆทาน ถุงมือเอนกประสงค์   |
|              | ไม้แขวงเสื้อ และเก้าอี้พลาสติก เป็นต้น                         |
|              |                                                       |
|              | สินค้าบริโภค ได้แก่ ข้าวสาร น้ำมันพืช น้ำปลา หมูหยอง ไส้กรอก      |
|              | ผลไม้กระป๋อง น้ำผลไม้บรรจุขวด กระดาษชำระ น้ำยาล้างจาน        |
|              | และน้ำยาทำความสะอาดสุขภัณฑ์ เป็นต้น                         |
+--------------+-------------------------------------------------------+
| Q-BIZ        | กระดาษถ่ายเอกสาร กระดาษแฟ็กซ์ กระดาษเครื่องคิดเงิน           |
|              | บัตรตอกเวลา สมุด ปากกา แฟ้มเอกสาร ซองใส่เอกสาร ซองจดหมาย  |
|              | กาว โต๊ะคอมพิวเตอร์ ตู้เก็บเอกสาร โต๊ะทำงานเหล็ก และเก้าอี้ฝ้าย   |
|              | เป็นต้น                                                 |
+--------------+-------------------------------------------------------+
| High Style   | เสื้อผ้าบุรุษและสตรี                                        |
+--------------+-------------------------------------------------------+
| savepak      | กระดาษชำระ น้ำยาล้างจาน เส้นหมี่อบแห้ง และไส้กรอก เป็นต้น      |
+--------------+-------------------------------------------------------+
| M & K        | ขนมขบเคี้ยว คุ้กกี้ และน้ำผลไม้ เป็นต้น                         |
+--------------+-------------------------------------------------------+
| PETZFRIEND   | อาหารสุนัข อาหารแมว และอาหารปลา เป็นต้น                   |
+--------------+-------------------------------------------------------+

    เนื่องจากพฤติกรรมที่เปลี่ยนแปลงไปของผู้บริโภค กล่าวคือ
    ผู้บริโภคมีความรู้ความเข้าใจในตัวสินค้า และตลาดมากขึ้น
    ทำให้การยึดติดกับเครื่องหมายการค้าน้อยลงและหันไปสนใจคุณภาพและราคาแทน
    ลูกค้าที่มีความสนใจในสินค้าประเภทนี้ ได้แก่ ลูกค้ากลุ่มสถาบัน องค์กร ร้านอาหาร เป็นต้น
    ซึ่งเป็นกลุ่มลูกค้าที่ต้องการซื้อสินค้าเป็นปริมาณมากเพื่อนำไปจำหน่ายต่อหรือใช้ในธุรกิจ
    และมักมีเจ้าหน้าที่ฝ่ายจัดซื้อเพื่อทำการเลือกซื้อสินค้าโดยเฉพาะ
    ดังนั้นลูกค้ากลุ่มนี้จะมีความรู้ความเข้าใจในการเลือกซื้อสินค้าที่ดี
    ซึ่งเดิมมักจะติดต่อกับผู้ค้าส่งหรือผู้ผลิต เพื่อซื้อสินค้าในปริมาณมาก เช่น
    กระดาษชำระเพื่อใช้ในบริษัททั่วไป หรือน้ำมันพืชสำหรับการใช้งานในภัตตาคาร
    ดังนั้นสินค้าภายใต้เครื่องหมายการค้าของแม็คโครจะเป็นอีกทางเลือกหนึ่งที่จะสนองความต้องการของลูกค้ากลุ่มนี้ที่ต้องการสินค้าที่มีคุณภาพเหมาะสม
    ผลิตโดยผู้ผลิตที่น่าเชื่อถือในราคาที่ต่ำลง

  (2) ศูนย์จำหน่ายเครื่องใช้สำนักงาน แม็คโครออฟฟิศเซ็นเตอร์

 โดยบริษัท แม็คโครออฟฟิศเซ็นเตอร์ จำกัด

  แม็คโครออฟฟิศเซ็นเตอร์ เป็นศูนย์จำหน่ายสินค้าเฉพาะอย่างเกี่ยวกับวัสดุอุปกรณ์สำนักงาน
  เครื่องใช้สำนักงาน เฟอร์นิเจอร์สำนักงาน และศูนย์บริการธุรกิจ
  ในราคาที่สามารถแข่งขันกับท้องตลาดได้
  โดยมีแนวทางความคิดหลักที่ให้บริการแก่ลูกค้าซึ่งต้องการซื้อสินค้าที่เกี่ยวกับสำนักงานได้พร้อมสรรพทุกสิ่งที่ออฟฟิศต้องการ
  ประเภทสินค้าหลักสามารถแบ่งได้ดังนี้

1)  เฟอร์นิเจอร์สำนักงาน ได้แก่ โต๊ะทำงาน เก้าอี้ทำงาน ตู้เก็บเอกสาร โต๊ะคอมพิวเตอร์ ฯลฯ

2)  วัสดุอุปกรณ์สำนักงาน ได้แก่ ผลิตภัณฑ์กระดาษ ปากกา แฟ้มเอกสาร ฯลฯ

3)  เครื่องใช้สำนักงาน ได้แก่ เครื่องพิมพ์ดีด เครื่องโทรสาร เครื่องคอมพิวเตอร์ โทรศัพท์ ฯลฯ

4)  ศูนย์บริการทางธุรกิจได้แก่ การเข้าเล่มรายงาน การบริการส่งโทรสาร บริการพิมพ์เอกสาร
    ถ่ายเอกสาร ฯลฯ

(3) ธุรกิจนำเข้าและจำหน่ายสินค้าแช่แข็งและแช่เย็น พร้อมบริการด้านจัดเก็บและจัดส่ง

 โดยบริษัท สยามฟูด เซอร์วิส จำกัด

  สยามฟูด เซอร์วิส
  เป็นผู้เชี่ยวชาญทางด้านการนำเข้าและจัดจำหน่ายอาหารจากต่างประเทศและในประเทศ
  ด้วยอาหารที่มีคุณภาพดีเยี่ยมด้านผลิตภัณฑ์เนื้อสัตว์ อาหารทะเล มันฝรั่ง ผลิตภัณฑ์นม
  และผลิตภัณฑ์ปรุงแต่งอาหาร โดยที่ผลิตภัณฑ์ต่างๆ
  จะมีการจัดเก็บและจัดส่งไปยังทุกจังหวัดของประเทศไทยอย่างมีประสิทธิภาพภายใต้การควบคุมอุณภูมิให้ได้มาตรฐานตามที่กำหนด
  ประเภทสินค้าหลักสามารถแบ่งได้ดังนี้

1)  เนื้อสัตว์แช่แข็ง และสัตว์ปีกแช่แข็ง

2)  อาหารทะเลแช่แข็งและแช่เย็น

3)  ผักผลไม้แช่แข็ง มันฝรั่งแช่แข็ง

4)  นมและผลิตภัณฑ์จากนม

5)  เบเกอรี่

6)  ผลิตภัณฑ์เครื่องดื่ม

    2.  การตลาดและการแข่งขัน

  3.2.1 กลยุทธการแข่งขัน

(1) ผลิตภัณฑ์

ศูนย์ค้าส่งแม็คโคร - Makro Cash and Carry

  ปี 2549 บริษัทฯ
  ยังคงให้ความสำคัญกับการขายสินค้าประเภทอาหารซึ่งเป็นธุรกิจหลักอย่างต่อเนื่อง ในปี 2549
  บริษัทฯ ได้ประสบความสำเร็จในการปรับเปลี่ยนรูปแบบสาขา 16 แห่ง และในปี 2549
  บริษัทฯได้ดำเนินการครบตามแผนงานปรับเปลี่ยนรูปแบบสาขาโดยได้ปรับเปลี่ยนรูปแบบสาขาเพิ่มอีก
  2 แห่ง ได้แก่ สาขาอุบลราชธานี และสาขาสุรินทร์ ทั้งนี้ รูปแบบที่ปรับเปลี่ยนได้แก่
  การจัดเรียงสินค้าใหม่ให้เด่นชัดและเห็นได้ง่าย
  การเพิ่มพื้นที่ขายและประเภทสินค้าอาหารสดและอาหารแช่แข็งที่ได้รับความนิยมมากขึ้นอย่างต่อเนื่อง
  รวมทั้งการเพิ่มความหลากหลายของอาหารแห้ง และเครื่องดื่มประเภทต่างๆ
  ตลอดจนสินค้าอื่นที่เกี่ยวข้องกับการประกอบธุรกิจอาหาร เช่น
  ผลิตภัณฑ์และหีบห่อที่ใช้บรรจุอาหารและอุปกรณ์เครื่องใช้ต่างๆ ที่ใช้บนโต๊ะอาหาร
  ส่วนสินค้าอุปโภคจะเน้นไปยังเฉพาะกลุ่มสินค้าโดยส่วนใหญ่ได้แก่
  ผลิตภัณฑ์ที่ใช้ในครัวเรือนและร้านอาหาร
  สินค้าของใช้ส่วนตัวและทำความสะอาดที่ใช้ในชีวิตประจำวัน และเครื่องใช้ไฟฟ้า
  ผลที่ได้รับจากการดำเนินการตามแผนงานดังกล่าวได้รับการตอบรับเป็นอย่างดี

  บริษัทฯ ยังคงทบทวนประเภทสินค้าที่จำหน่ายอย่างต่อเนื่อง
  และมุ่งเน้นพัฒนาสินค้าภายใต้เครื่องหมายการค้าของบริษัทฯ ให้มีความหลากหลาย
  รวมถึงสินค้าคุณภาพยี่ห้อ “เอโร่” (‘aro’) สำหรับผู้ประกอบธุรกิจบริการด้านอาหาร
  และสินค้าราคาประหยัดยี่ห้อ “เซพแพ็ค” (‘savepak’)
  โดยสินค้าภายใต้เครื่องหมายการค้าของบริษัทฯ
  เป็นทางเลือกที่ดีสำหรับลูกค้าในช่วงที่ราคาน้ำมันสูง ทั้งยังช่วยให้ลูกค้าใช้จ่ายเงินอย่างคุ้มค่า
  และยังส่งผลดีต่อกำไรของบริษัทฯ นอกจากนี้ การจำหน่ายสินค้าหลายๆ ยี่ห้อ
  ทำให้มั่นใจได้ว่าบริษัทฯ สามารถสนองตอบความต้องการ
  และความคาดหวังของลูกค้าได้เป็นอย่างดี

  ความหลากหลายในประเภทสินค้าเป็นอีกหนึ่งปัจจัยที่ช่วยให้สามารถดึงดูดและรักษาฐานลูกค้าหลักไว้ได้
  ลูกค้าของบริษัทฯ
  มีความพึงพอใจที่สามารถหาซื้อสินค้าได้ครบตามที่ต้องการในราคาที่เหมาะสมได้จากศูนย์จำหน่ายสินค้าแม็คโคร
  ความหลากหลายนั้นนอกจากจะหมายถึงมีประเภทของสินค้าที่นำเสนอให้เลือกสรรอย่างมากมายหลายประเภทแล้ว
  ในแต่ละประเภทยังมีความหลากหลาย กล่าวคือ มีให้เลือกในหลายชนิดบรรจุภัณฑ์และหลายขนาด
  รวมทั้งสินค้าภายใต้เครื่องหมายการค้าของบริษัทฯ เอง หรือเครื่องหมายการค้าอื่นๆ
  ทั่วไปในตลาด กลุ่มลูกค้าหลักของบริษัทฯ
  จะมีความต้องการสินค้าที่เฉพาะเจาะจงและแตกต่างกันออกไป
  กล่าวคือร้านค้าปลีกขนาดเล็กมักต้องการซื้อสินค้าขนาดบรรจุเล็กเพื่อนำไปจำหน่ายต่อ
  ขณะที่กลุ่มลูกค้าที่เป็นธุรกิจร้านอาหารและโรงแรมจะต้องการสินค้าหมวดอาหารในขนาดบรรจุใหญ่
  ด้วยการวิเคราะห์รูปแบบการซื้อสินค้าของลูกค้าแต่ละกลุ่มอย่างใกล้ชิดทำให้บริษัทฯ
  สามารถตอบสนองต่อความต้องการที่แตกต่างนี้ได้อย่างถูกต้อง และจากการที่บริษัทฯ
  ได้ขยายธุรกิจไปในส่วนภูมิภาคมากขึ้น โดยเน้นสินค้าในหมวดอาหาร ทำให้บริษัทฯ
  สามารถพัฒนาและปรับเปลี่ยนสินค้าที่ขายให้ตรงตามความต้องการของลูกค้าในแต่ละสาขาได้

  บริษัทฯ ยังเสาะหาแหล่งสินค้าใหม่ๆ ที่จะช่วยเพิ่มมูลค่าอยู่เสมอ เช่น
  การใช้วิธีประมูลเพื่อให้ได้ราคาที่ดีที่สุดสำหรับสินค้าเฉพาะอย่าง
  โดยร่วมมือกับกลุ่มบริษัทแม็คโครในทวีปเอเชีย
  ตลอดจนนำเข้าผักและผลไม้บางชนิดที่ไม่ได้ปลูกกันอย่างแพร่หลายในประเทศไทยจากแหล่งผลิตในต่างประเทศที่ได้รับการคัดเลือกแล้ว
  และจากการที่ประเทศไทยได้ทำข้อตกลงทางการค้าทวิภาคีกับประเทศคู่สัญญามากขึ้น
  ช่วยเพิ่มโอกาสในการเสาะแสวงหาสินค้าใหม่ๆ ให้กับบริษัทฯ มากยิ่งขึ้นอีกด้วย

 ข) ศูนย์จำหน่ายเครื่องใช้สำนักงาน แม็คโครออฟฟิศเซ็นเตอร์

  บริษัทฯ ดำเนินธุรกิจศูนย์จำหน่ายสินค้าเฉพาะอย่างเกี่ยวกับเครื่องใช้สำนักงาน
  วัสดุอุปกรณ์สำนักงาน เฟอร์นิเจอร์สำนักงาน และศูนย์บริการธุรกิจ
  และมีโครงสร้างธุรกิจที่เป็นเอกลักษณ์เฉพาะอย่าง
  ประกอบด้วยรูปแบบธุรกิจที่กำหนดไว้อย่างชัดเจนสองประเภท คือ
  “ธุรกิจค้าปลีกจำหน่ายสินค้าเฉพาะอย่าง” และ
  “ธุรกิจจำหน่ายสินค้าพร้อมบริการจัดส่งให้แก่ลูกค้าคู่สัญญา” โดยมีสินค้าจำหน่ายถึงกว่า 8,000
  รายการ เพราะฉะนั้นลูกค้าจึงสามารถหาซื้อผลิตภัณฑ์เกี่ยวกับเครื่องใช้สำนักงานได้ในที่แห่งเดียว
  (One Stop Shopping) นอกจากนี้ บริษัทฯ
  ได้ทบทวนปรับปรุงสินค้าให้มีความหลากหลายมากยิ่งขึ้น และได้มีการพัฒนาสินค้าประเภทต่างๆ
  ภายใต้เครื่องหมายการค้าของตนเอง (Own Brand) ซึ่งส่วนใหญ่เป็นวัสดุอุปกรณ์สำนักงาน
  โดยบริษัทฯ จะให้ความสำคัญในเรื่องของคุณภาพของสินค้าดังกล่าว ซึ่งต้องมีคุณภาพดี
  ราคาย่อมเยาว์ และมีสินค้าพร้อมจำหน่ายตลอดเวลา โดยในปี 2549 บริษัทฯ
  ได้ปรับปรุงระบบช่องทางการขายทาง E-Procurement และ ให้บริการ E-Catalogue
  ผ่านทาง www.officecentre.co.th
  โดยจะให้บริการเต็มรูปแบบในการสั่งซื้อกับทางลูกค้าองค์กรขนาดใหญ่ได้ตั้งแต่เดือน กุมภาพันธ์
  2550 เป็นต้นไป

 ค) ธุรกิจนำเข้าและจำหน่ายสินค้าแช่แข็งและแช่เย็น พร้อมบริการด้านจัดเก็บและจัดส่ง

  บริษัทฯ มุ่งเน้นในเรื่องคุณภาพสินค้าโดยการคัดเลือกผลิตภัณฑ์
  ผู้ผลิตและ/หรือผู้จัดจำหน่ายที่มีมาตรฐาน และเป็นที่ยอมรับของลูกค้า
  พร้อมทั้งได้เพิ่มความหลากหลายของสินค้าเพื่อตอบสนองความต้องการของกลุ่มลูกค้าเป้าหมายของบริษัทฯ

(2) ทำเลที่ตั้ง

 ก) ศูนย์ค้าส่งแม็คโคร - Makro Cash and Carry

  บริษัทฯ เปิดดำเนินธุรกิจการจัดจำหน่ายในลักษณะ Cash & Carry เป็นรายแรกในประเทศไทย
  โดยมีสาขาทั่วประเทศ ปัจจุบันมีสาขาทั้งสิ้น 29 สาขา ซึ่งมีขนาดแตกต่างกันไปตามทำเลที่ตั้ง
  แบ่งเป็น 8 สาขาในเขตกรุงเทพมหานครและปริมณฑล และ 21 สาขาในต่างจังหวัด
  สาขาแต่ละแห่งตั้งอยู่ในทำเลที่ดีและสะดวกต่อการเดินทางมาใช้บริการของลูกค้าทุกกลุ่ม
  โดยนำเสนอสินค้าประเภทต่างๆ
  ให้สอดคล้องกับความต้องการที่เฉพาะเจาะจงของกลุ่มลูกค้าในแต่ละทำเลที่ตั้ง ทั้งนี้
  สาขาใหม่ของบริษัทฯ ที่เปิดดำเนินการในปี 2547 เป็นรูปแบบใหม่ซึ่งเริ่มใช้เป็นครั้งแรกในปี
  2546 และเป็นสาขาที่มีขนาดเล็กลงกว่าสาขาอื่นๆ โดยมีพื้นที่ขายประมาณ 5,500 ตารางเมตร
  แม้ว่าสาขาจะมีขนาดเล็กลง
  แต่รูปแบบสาขาใหม่ได้มีการปรับให้เหมาะสมกับจำนวนและความต้องการของลูกค้าในต่างจังหวัด
  สาขาเหล่านี้จัดจำหน่ายสินค้าที่มีความหลากหลายและกำหนดราคาอย่างเหมาะสมตามธุรกิจของลูกค้า
  นอกจากนี้
  สาขาดังกล่าวยังมีการใช้พลังงานอย่างมีประสิทธิภาพโดยพยายามใช้แสงสว่างธรรมชาติให้มากที่สุดและไม่ใช้เครื่องปรับอากาศแต่จะใช้ระบบระบายอากาศซึ่งได้ออกแบบเป็นพิเศษในสาขา
  ยกเว้นพื้นที่ขายอาหารสดซึ่งมีการติดตั้งระบบทำความเย็น

ศูนย์จำหน่ายเครื่องใช้สำนักงาน แม็คโครออฟฟิศเซ็นเตอร์

  ในระหว่างปี 2549 บริษัทฯ มุ่งขยายกิจการไปพร้อมๆ กับการดำเนินงานโครงการใหม่ๆ
  โดยได้มีการเปิดสาขาใหม่ในเขตกรุงเทพฯ 1 แห่ง คือ สาขางามวงศ์วาน
  ทำให้มีสาขารวมทั้งสิ้น 19 สาขา
  และเนื่องจากธุรกิจจำหน่ายสินค้าเฉพาะด้านนี้ยังคงมีการเติบโตต่อเนื่อง
  การใช้ความรู้ความเชี่ยวชาญในเลือกทำเลเพื่อเปิดสาขาใหม่จึงมีความสำคัญมากเช่นกัน ดังนั้น
  บริษัทฯ
  จึงได้ตั้งคณะกรรมการภายในขึ้นมาเพื่อทำการคัดเลือกทำเลที่เหมาะสมที่สุดสำหรับการเปิดสาขาใหม่

 ค) ธุรกิจนำเข้าและจำหน่ายสินค้าแช่แข็งและแช่เย็น พร้อมบริการด้านจัดเก็บและจัดส่ง

  บริษัทฯ มีคลังสินค้าห้องเย็นตั้งอยู่ใกล้บริเวณท่าเรือ กรุงเทพฯ
  ซึ่งสามารถกระจายสินค้าได้อย่างรวดเร็ว และมีประสิทธิภาพ
  รวมทั้งสามารถให้บริการครอบคลุมพื้นที่ของกลุ่มลูกค้าเป้าหมายในเขตกรุงเทพมหานครและปริมณฑล
  สำหรับลูกค้าในต่างจังหวัด บริษัทฯ มีบริการจัดส่งสินค้าให้ลูกค้าด้วยเช่นกัน

(3) นโยบายด้านราคา

1)  ศูนย์ค้าส่งแม็คโคร - Makro Cash and Carry

  ความสามารถในการแข่งขันในด้านราคาเป็นปัจจัยที่สำคัญอย่างยิ่งต่อการก้าวสู่ความสำเร็จของบริษัทฯ
  และทำให้บริษัทฯ สามารถดึงดูดให้ลูกค้าหลักเลือกที่จะซื้อสินค้าที่จัดจำหน่ายโดยบริษัทฯ
  ความสำเร็จในการแข่งขันด้านราคาของบริษัทฯ มาจากปัจจัยหลายด้าน
  ไม่เฉพาะแต่เพียงราคาต้นทุนสินค้าที่บริษัทฯ ซื้อจากผู้ผลิตและผู้จำหน่ายเท่านั้น
  การบริหารจัดการต้นทุนที่ปรับปรุงให้ดีขึ้นนั้นไม่เพียงแต่จะเป็นประโยชน์ต่อผู้ถือหุ้นของบริษัทฯ
  ที่จะได้รับผลตอบแทนเพิ่มขึ้นเท่านั้น
  แต่ยังเป็นประโยชน์ต่อลูกค้าจากการที่สามารถจำหน่ายสินค้าในราคาที่แข่งขันได้

  ระบบการกระจายสินค้าเป็นพื้นฐานส่วนหนึ่งของกลยุทธ์การดำเนินธุรกิจของแม็คโคร และในปี
  2547 บริษัทฯ ได้เปิดศูนย์กระจายสินค้าขึ้น 2 แห่ง
  แห่งแรกเป็นศูนย์กระจายสินค้าอาหารสดที่มีการควบคุมอุณหภูมิซึ่งตั้งอยู่ที่วังน้อย
  ทางตอนเหนือของกรุงเทพมหานคร ซึ่งบริษัทฯ
  สามารถกระจายสินค้าประเภทอาหารสดและอาหารแช่แข็งไปยังสาขาต่างๆ ได้อย่างรวดเร็ว
  และยังคงรักษาความสดของสินค้าเอาไว้ได้
  สำหรับแห่งที่สองเป็นศูนย์กระจายสินค้าที่ไม่มีการควบคุมอุณหภูมิสำหรับสินค้าอาหารแห้งและสินค้าอุปโภค
  ซึ่งตั้งอยู่ใกล้นิคมอุตสาหกรรมนวนคร ซึ่งต่อมาศูนย์กระจายสินค้าแห่งนี้
  ได้ย้ายไปยังคลังสินค้าคลองหลวงในต้นปี 2549 เพื่อจะได้มีพื้นที่ในการดำเนินการมากขึ้น
  และเพิ่มประสิทธิภาพในการจัดการกับปริมาณสินค้าที่ส่งผ่านศูนย์กระจายสินค้าแห่งนี้เพิ่มขึ้น
  ส่งผลให้ลดค่าใช้จ่ายในการขนย้ายและการบริหาร เช่นเดียวกันกับการขนส่งสินค้าร่วมกัน
  การแบ่งส่วนการใช้คลังสินค้า และต้นทุนการกระจายสินค้า
  รวมทั้งต้นทุนสินค้าคงคลังที่ลดต่ำลงกว่าเดิม ที่เกิดขึ้นตลอดกระบวนการห่วงโซ่อุปทาน
  ซึ่งความได้เปรียบดังกล่าวนี้จะเป็นประโยชน์ต่อลูกค้า ทำให้ซื้อสินค้าได้ในราคาที่ต่ำลง

 ข) ศูนย์จำหน่ายเครื่องใช้สำนักงาน แม็คโครออฟฟิศเซ็นเตอร์

  การกำหนดราคาขายสินค้าประเภทที่ขายในปริมาณมากๆ เช่น กระดาษถ่ายเอกสาร
  แม็คโครออฟฟิศเซ็นเตอร์ จะขายในราคาที่ต่ำกว่าท้องตลาด
  ส่วนสินค้าบางประเภทที่เป็นสินค้าที่หายากหรือเป็นสินค้าที่ต้องมีบริการหลังการขาย
  การตั้งราคาจะสามารถแข่งขันกับราคาตลาดได้

 ค) ธุรกิจนำเข้าและจำหน่ายสินค้าแช่แข็งและแช่เย็น พร้อมบริการด้านจัดเก็บและจัดส่ง

  บริษัทฯ กำหนดราคาสินค้าที่สามารถแข่งขันได้ในตลาด และเหมาะสมกับคุณภาพของสินค้า
  ซึ่งเป็นพื้นฐานสู่ความสำเร็จของบริษัทฯ และทำให้บริษัทฯ
  สามารถดึงดูดให้ลูกค้าหลักเลือกที่จะซื้อสินค้าที่จำหน่ายโดยบริษัทฯ

(4) การส่งเสริมการขาย

ก) ศูนย์ค้าส่งแม็คโคร – Makro Cash and Carry

  บริษัทฯ มีการจัดทำวารสาร Makro Mail เพื่อเป็นสื่อในการติดต่อกับสมาชิกโดยตรง โดย
  Makro Mail จะมีลักษณะเป็นแผ่นโฆษณาล่วงหน้าว่าในแต่ละปักษ์ (2 สัปดาห์) บริษัทฯ
  จะทำการลดราคาสินค้าชนิดใดบ้าง
  ซึ่งสินค้าที่นำมาส่งเสริมการจำหน่ายจะเป็นสินค้าที่มีราคาถูกกว่าปกติมาก เนื่องจากบริษัทฯ
  มีแผนงานล่วงหน้าตลอดปีที่จะจัดให้มีการเสนอขายสินค้าราคาพิเศษแก่ลูกค้า ดังนั้นบริษัทฯ
  จึงมีการวางแผนล่วงหน้าร่วมกับผู้จัดจำหน่าย (Suppliers) ต่างๆ
  เพื่อให้การส่งเสริมการจำหน่ายของแต่ละ Suppliers
  เป็นไปโดยสอดคล้องกับการส่งเสริมการจำหน่ายของบริษัทฯ นอกจากนี้ บริษัทฯ
  ยังได้ร่วมมือกับธนาคารในการเสนอบริการทางธุรกิจให้กับลูกค้าในรูปแบบการเปิดสาขาย่อย ณ
  ศูนย์จำหน่ายสินค้าแม็คโคร และการบริการบัตรเครดิตแม็คโครซิตี้แบงก์วีซ่าการ์ด

  ปี 2548 บริษัทฯประสบความสำเร็จอย่างสูงในการนำโครงการใหม่ๆ
  เข้ามาใช้ในการดำเนินธุรกิจของแม็คโคร กิจกรรมที่ได้รับความสำเร็จมากที่สุดอย่างหนึ่ง คือ
  การเป็นเจ้าภาพจัดงาน “มหกรรมครบเครื่องเรื่องอาหาร และอุปกรณ์” (‘HoReCa
  Extravaganza’) ซึ่งจัดขึ้น ณ ศูนย์แสดงสินค้าอิมแพค เมืองทองธานี
  โดยใช้พื้นที่ในการจัดงานถึง 5,000 ตารางเมตร อย่างไรก็ตาม ในปี 2549 บริษัทฯ
  เป็นเจ้าภาพจัดงาน “มหกรรมครบเครื่องเรื่องอาหาร และอุปกรณ์ ครั้งที่ 2” (HoReCa
  Extravaganza II) ซึ่งประสบความสำเร็จเป็นอย่างดี
  โดยได้มีการปรับปรุงเพิ่มพื้นที่จัดงานเป็นสองเท่าจากเดิมถึง 10,000 ตารางเมตร
  เพื่อเปิดโอกาสให้ผู้ผลิต ผู้จัดจำหน่ายสินค้า และผู้เชี่ยวชาญด้านอุตสาหกรรมโรงแรม ภัตตาคาร
  และบริการจัดเลี้ยงชั้นนำกว่า 260 ราย มาพบปะกับกลุ่มลูกค้าของแม็คโคร
  ซึ่งมิใช่เพียงเพื่อให้ข้อมูลสินค้า และนำเสนอโครงการใหม่ๆ ในอนาคตกับกลุ่มลูกค้าของบริษัทฯ
  เท่านั้น แต่ยังจัดให้มีศูนย์ให้คำปรึกษาด้านธุรกิจอาหาร การสาธิตและการแข่งขันทำอาหาร
  การสัมมนาในหัวข้อสุขอนามัยด้านอาหาร และกิจกรรมอื่นๆ อีกมากมาย
  ตลอดระยะเวลาการจัดงาน 3 วัน มีผู้เข้าชมงานประมาณ 50,000 คน ซึ่งร้อยละ 40
  มาจากฐานลูกค้าของบริษัทฯ ส่วนที่เหลือร้อยละ 60 คาดว่าจะเป็นลูกค้าของแม็คโครในอนาคต

ข) ศูนย์จำหน่ายเครื่องใช้สำนักงาน แม็คโครออฟฟิศเซ็นเตอร์

  การส่งเสริมการจำหน่าย ได้แก่ การจัดทำวารสาร Office Centre Mail
  ประจำเดือนส่งให้กับลูกค้า
  ซึ่งเป็นช่องทางหลักที่จะนำเสนอสินค้าราคาพิเศษและบริการที่เลือกสรรแล้วให้กับลูกค้า บริษัทฯ
  ยังได้จัดทำ Catalogue สินค้า
  ซึ่งเป็นหัวใจสำคัญในการสื่อสารให้ลูกค้าได้ทราบถึงผลิตภัณฑ์ของบริษัทฯ
  แคตตาล็อกสินค้ารายปีของบริษัทฯ
  ยังคงเป็นหัวใจสำคัญในการสื่อสารให้ลูกค้าได้ทราบถึงผลิตภัณฑ์ของบริษัทฯ โดยบริษัทฯ
  ยังคงดำเนินการอย่างต่อเนื่องในการเพิ่มความหลากหลายของผลิตภัณฑ์เพื่อสร้างความพึงพอใจและความสะดวกสบายแก่ลูกค้าที่สั่งซื้อสินค้าจากสำนักงานของลูกค้าโดยตรง
  สำหรับแคตตาล็อกของบริษัทฯ ในปี 2549 ได้มีการจัดพิมพ์เพิ่มแคตตาล็อกกลางปี รูปแบบใหม่
  เพื่อให้มีการนำเสนอสินค้าใหม่ และ ราคาที่ได้รับการปรับปรุงใหม่ และจัดพิมพ์ 35,000 ฉบับ
  เพื่อส่งให้กับลูกค้ากลุ่มเป้าหมาย แม็คโครออฟฟิศเซ็นเตอร์ เป็นธุรกิจที่เน้นขายสินค้าเฉพาะด้าน
  จึงไม่หยุดนิ่งที่จะจัดหาสินค้าที่หลากหลายตามความต้องการของลูกค้า พร้อมบริการจัดส่ง
  และบริการขายแบบเครดิตให้กับลูกค้า

  ในปี 2549 บริษัทฯได้ริเริ่มดำเนินกิจกรรมทางการค้าต่างๆ มากมาย
  ซึ่งมุ่งเน้นให้ชื่อของแม็คโครออฟฟิศเซ็นเตอร์เป็นที่รู้จักดีในกลุ่มลูกค้า กิจกรรมกลางแจ้งในชื่องาน
  “Big Brand Grand Sale” ที่ได้จัดให้มีขึ้น 10 วัน นับว่าประสบความสำเร็จอย่างสูง
  ไม่เพียงแต่ทำให้เครื่องหมายการค้า “Office Centre” เป็นที่รู้จักในหมู่ผู้บริโภคแล้ว
  ยังทำให้ยอดขายเพิ่มมากขึ้นด้วย นอกจากนี้ยังได้มีการจัดวางสินค้าในรูปแบบใหม่ภายในสาขา 9
  แห่ง โดยได้จัดวางสินค้าเครื่องเขียนแสดงอยู่ในชั้นโชว์สี่ด้าน
  ได้เรียกความสนใจจากลูกค้าอย่างมาก และยังทำให้รายรับเพิ่มขึ้นอย่างมากอีกด้วย
  แม็คโครออฟฟิศเซ็นเตอร์เข้าใจดีว่าการมีความหลากหลายในชนิดของสินค้า
  เป็นสิ่งสำคัญอย่างยิ่งที่สามารถดึงดูดและรักษาฐานลูกค้าไว้ได้
  ซึ่งลูกค้าที่เข้ามาเลือกซื้อสินค้าที่ศูนย์แม็คโครออฟฟิศเซ็นเตอร์
  จะได้รับความพึงพอใจและสินค้าตามที่ต้องการในราคาที่เหมาะสม ในระหว่างปี 2549 บริษัทฯ
  ได้นำสินค้ากลุ่มใหม่ที่เน้นลวดลายบนตัวสินค้าตามสมัยนิยม เข้ามาจำหน่าย
  ซึ่งเป็นสินค้าที่ออกแบบมาเพื่อเพิ่มและก่อให้เกิดความสนใจของลูกค้ามากขึ้น

 ค) ธุรกิจนำเข้าและจำหน่ายสินค้าแช่แข็งและแช่เย็น พร้อมบริการด้านจัดเก็บและจัดส่ง

  บริษัทฯ ได้จัดกิจกรรมส่งเสริมการขายร่วมกับกลุ่มลูกค้าของบริษัทฯ อย่างสม่ำเสมอ เช่น
  ให้การสนับสนุนสื่อโฆษณาของลูกค้าในการประชาสัมพันธ์ผลิตภัณฑ์ของบริษัทฯ
  ให้เป็นที่รู้จักอย่างแพร่หลาย การจัดเทศกาลอาหาร และการแนะนำรายการอาหาร เป็นต้น

  3.2.2 ลักษณะลูกค้า และกลุ่มลูกค้าเป้าหมาย

  การทราบว่าใครบ้างที่เป็นลูกค้าของบริษัทฯ
  เป็นสิ่งจำเป็นอย่างยิ่งต่อการที่จะให้มั่นใจได้ว่าการปรับเปลี่ยนตำแหน่งในตลาดได้ดำเนินต่อไปด้วยความสำเร็จ
  เพียงบริษัทฯ ทราบว่าลูกค้าเป็นใครเท่านั้น บริษัทฯ
  ก็จะสามารถทราบความต้องการของลูกค้าและสิ่งที่ลูกค้าคาดหวัง
  ซึ่งเรื่องนี้เป็นสิ่งที่สำคัญอันดับแรกสำหรับบริษัท สยามแม็คโคร จำกัด (มหาชน)

  ลักษณะของลูกค้า และกลุ่มลูกค้าเป้าหมาย แบ่งตามประเภทธุรกิจของบริษัทสยามแม็คโคร จำกัด
  (มหาชน) และบริษัทย่อย ได้ดังนี้

(1) ศูนย์ค้าส่งแม็คโคร - Makro Cash and Carry

ก) ผู้ค้าปลีกรายย่อย ลูกค้ากลุ่มนี้เป็นกลุ่มที่ซื้อสินค้าเพื่อนำไปจำหน่าย
ดังนั้นประโยชน์ที่ลูกค้ากลุ่มนี้จะได้รับ คือ การซื้อสินค้าราคาถูกจากแม็คโคร
โดยส่วนใหญ่จะเป็นเจ้าของร้านขนาดกลางและขนาดเล็ก

  ข)
  ผู้ประกอบธุรกิจภัตตาคาร-ร้านอาหารซึ่งลูกค้ากลุ่มนี้จะซื้อสินค้าในปริมาณมากและนำไปแปรรูปก่อนนำออกจำหน่ายโดยอันดับแรกจะให้ความสำคัญกับคุณภาพของสินค้า
  โดยสินค้าที่วางจำหน่ายจะต้องมีความสดใหม่
  ลูกค้าประเภทนี้ไม่ได้ให้ความสนใจกับยี่ห้อของผลิตภัณฑ์เท่าใดนัก
  ลูกค้ากลุ่มนี้จะเป็นผู้ประกอบธุรกิจภัตตาคาร ร้านอาหาร

ค) ผู้ประกอบธุรกิจบริการ องค์กรต่างๆ ลูกค้ากลุ่มนี้จะซื้อสินค้าอุปโภคสำหรับใช้งานในองค์กร
สถาบัน ในฐานะผู้บริโภค

  กลุ่มลูกค้าเป้าหมายเป็นปัจจัยที่มีความสำคัญอย่างยิ่งต่อกิจการของบริษัทฯ
  การเสริมสร้างความสำเร็จในธุรกิจการค้าส่งแบบชำระเงินสดและบริการตนเองนั้น บริษัทฯ
  จะต้องสร้างจุดขายที่แตกต่างจากคู่แข่งในธุรกิจนี้ ได้แก่ ตลาดสดและผู้ค้าส่งแบบดั้งเดิม บริษัทฯ
  เชื่อว่าแผนงานปรับปรุงแผนกอาหารสดกำลังได้รับผลสำเร็จอย่างสูงและสร้างความเชื่อถือให้กับลูกค้า
  ทำให้ลูกค้าเห็นถึงความแตกต่างของแม็คโครและสิ่งที่แม็คโครนำเสนออย่างชัดเจน บริษัทฯ
  ประสบความสำเร็จในการสร้างจุดขายที่แตกต่างจากคู่แข่งในด้าน ราคา
  ความหลากหลายของสินค้า และการบริหารลูกค้าสัมพันธ์ และบริษัทฯ
  ยังได้จัดหาสินค้าที่สะอาดปลอดภัยและผลิตภัณฑ์อาหารที่มีการรับรองคุณภาพจากแหล่งสินค้า
  ซึ่งเป็นปัจจัยหนึ่งที่สำคัญอย่างมากต่อลูกค้าผู้ประกอบธุรกิจอาหารและร้านอาหาร

  สิ่งสำคัญที่มุ่งเน้นในปี 2549 นั้นก็เช่นเดียวกันกับปี 2548 นั่นคือ
  การที่จะเพิ่มฐานลูกค้าในกลุ่มผู้ประกอบการโฮเรก้า (ผู้ประกอบธุรกิจโรงแรม ภัตตาคาร
  และร้านอาหาร) การดำเนินการที่เป็นส่วนหนึ่งของแผนงานเพิ่มฐานลูกค้าดังกล่าว ได้แก่
  การปรับเปลี่ยนรูปแบบในสาขาหลายแห่ง ซึ่งรวมถึง
  การขยายพื้นที่ขายสินค้าอาหารสดให้กว้างขวางขึ้น
  และเพิ่มสินค้าประเภทอาหารแช่แข็งที่ได้รับความนิยมมากขึ้นอย่างต่อเนื่อง
  รวมทั้งการเพิ่มความหลากหลายของอาหารแห้ง และเครื่องดื่มประเภทต่างๆ
  ซึ่งทำให้แม็คโครเป็นผู้ประกอบการหลักในส่วนแบ่งตลาดของลูกค้ากลุ่มนี้ แม็คโครเป็น
  “แหล่งรวมสินค้าและบริการด้านอาหารแบบครบวงจร”
  และเนื่องจากราคาน้ำมันยังคงสูงขึ้นอย่างต่อเนื่องมาตลอดทั้งปี
  การเลือกซื้อสินค้าจากแหล่งรวมสินค้าแบบครบวงจรจึงเป็นสิ่งสำคัญอย่างยิ่งสำหรับความต้องการของลูกค้า

  นอกจากนี้ บริษัทฯ ยังได้ทบทวนการให้บริการต่างๆ ที่ให้แก่ลูกค้าในสาขาต่างๆ
  ไม่เพียงแต่ในเรื่องของประเภทสินค้า ความหลากหลายและการกำหนดราคาสินค้า
  แต่ยังรวมเรื่องอื่นๆ ด้วย อาทิเช่น การนำเสนอและการจัดวางสินค้า เป็นต้น

(2) ศูนย์จำหน่ายเครื่องใช้สำนักงาน แม็คโครออฟฟิศเซ็นเตอร์

ก) กลุ่มลูกค้าที่เป็นบริษัทหรือองค์กรขนาดเล็กจนถึงขนาดกลาง
ซึ่งต้องใช้อุปกรณ์สำนักงานเป็นจำนวนมากและสม่ำเสมอ

2)  กลุ่มลูกค้าทั่วไปที่ต้องการซื้ออุปกรณ์หรือเฟอร์นิเจอร์สำนักงานโดยตรง
    เนื่องจากแม็คโครออฟฟิศเซ็นเตอร์
    จะมีสินค้าที่เกี่ยวกับเครื่องใช้สำนักงานให้เลือกครบถ้วนจึงทำให้ลูกค้ากลุ่มนี้สามารถเลือกซื้อของได้ภายในที่แห่งเดียว

3)  ในปี 2549 นี้ทางบริษัทฯ ได้ขยายฐานลูกค้าใหม่ในส่วนขององค์กรขนาดใหญ่
    โดยมีหน่วยงานใหม่ (Contract Delivery Team) เป็นผู้ดูแลให้บริการ
    ให้คำปรึกษาลูกค้าถึงที่สำนักงาน พร้อมบริการจัดส่งฟรีในส่วนกรุงเทพฯ และ
    ปริมณทลตามเงื่อนไขบริษัทฯ

(3) ธุรกิจนำเข้าและจำหน่ายสินค้าแช่แข็งและแช่เย็น พร้อมบริการด้านจัดเก็บและจัดส่ง

  กลุ่มลูกค้าหลักของบริษัทฯ ได้แก่
  ผู้ประกอบธุรกิจภัตตาคารที่ให้บริการแบบครบวงจรและแบบฟาสต์ฟูด ธุรกิจจัดเลี้ยง
  ธุรกิจที่พักอาศัย ธุรกิจเพื่อสุขภาพ และธุรกิจค้าปลีก
  รวมทั้งผู้ประกอบการภัตตาคารในเครือนานาชาติและแบบอิสระรายใหญ่ ธุรกิจโรงแรม
  และธุรกิจการให้บริการด้านอาหารแก่ลูกค้าคู่สัญญา

  3.2.3 ลูกค้ารายใหญ่

  ลูกค้ารายใหญ่ที่มียอดซื้อสินค้าและบริการเกินกว่าร้อยละ 10
  ของรายได้รวมตามงบการเงินรวมที่ผ่านมาของบริษัท และบริษัทย่อย

- ไม่มี –

3.2.4 การจำหน่ายและช่องทางการจำหน่าย

 (1) ศูนย์ค้าส่งแม็คโคร - Makro Cash and Carry

  การจัดจำหน่ายสินค้าของบริษัทฯ เป็นแบบชำระด้วยเงินสดและบริการตนเอง
  โดยจำหน่ายสินค้าให้แก่ลูกค้าที่เป็นสมาชิกบัตรแม็คโคร
  ทั้งนี้จะมุ่งเน้นการจำหน่ายสินค้าในปริมาณสูง กำไรต่อหน่วยน้อย
  และบริหารต้นทุนการดำเนินงานให้ต่ำที่สุด บริษัทฯ ยังได้อำนวยความสะดวกให้แก่ลูกค้า เช่น
  การให้บริการแนะนำเกี่ยวกับสินค้า และรายละเอียดอื่นๆ
  ทั้งนี้ลูกค้าสามารถขอคืนหรือแลกเปลี่ยนสินค้า
  หากพบว่าสินค้านั้นชำรุดหรือเสียหายอันเกิดจากความบกพร่องของแม็คโคร หรือผู้ผลิต
  โดยลูกค้าจะต้องนำใบเสร็จรับเงินพร้อมทั้งสินค้าที่ประสงค์จะขอคืนหรือเปลี่ยนมาพบเจ้าหน้าที่แผนกรับคืนหรือแลกเปลี่ยนสินค้าภายใน
  7 วัน นับจากวันที่ทำการซื้อ ยกเว้นสินค้าสดและแช่แข็งจะต้องกระทำภายในวันที่ซื้อไปเท่านั้น
  ทั้งนี้สินค้าที่จะขอคืนหรือเปลี่ยนต้องอยู่ในสภาพเรียบร้อยทั้งตัวสินค้าและหีบห่อ นอกจากนี้ บริษัทฯ
  ยังได้มีการประกันราคาสินค้า (Price Guarantee) ภายใต้เงื่อนไขของบริษัทฯ
  เพื่อเป็นการรับประกันราคาสินค้าที่จำหน่ายให้แก่ลูกค้าของบริษัทฯ

(2) ศูนย์จำหน่ายเครื่องใช้สำนักงาน แม็คโครออฟฟิศเซ็นเตอร์

  บริษัทฯ จำหน่ายสินค้าโดยผู้ซื้อไม่จำเป็นต้องเป็นสมาชิก
  และสามารถชำระค่าสินค้าได้ด้วยทั้งเงินสดและบัตรเครดิต นอกจากนี้ บริษัทฯ
  ยังให้บริการลูกค้าด้วยการสั่งซื้อทางโทรศัพท์ โทรสาร (Mail Order) และทางอินเทอร์เน็ต
  (www.officecentre.co.th) ซึ่งสามารถชำระค่าสินค้าด้วยการโอนเงินเข้าบัญชีธนาคาร
  หรือบัตรเครดิตได้อีกด้วย

  บริษัทฯ ได้ให้บริการจำหน่ายสินค้าพร้อมบริการจัดส่งให้แก่ลูกค้าคู่สัญญา
  เพื่อเป็นทางเลือกให้ลูกค้าที่มีความต้องการอีกแบบหนึ่ง
  โดยเน้นไปที่กลุ่มเป้าหมายธุรกิจขนาดกลางและขนาดใหญ่ที่ไม่ซื้อวัสดุอุปกรณ์สำนักงานในร้านค้าปลีก
  เมื่อมีลูกค้าที่ประสงค์จะใช้บริการดังกล่าว บริษัทฯ
  จะตรึงราคาสินค้าที่ต้องการไว้ภายในช่วงเวลาที่ตกลงกัน รวมทั้งเงื่อนไขการชำระเงิน
  และบริการจัดส่งที่สะดวกให้กับลูกค้า ในปี 2549 บริษัทฯ
  จะจัดให้มีการทำรายงานการวิเคราะห์การซื้อวัสดุอุปกรณ์สำนักงานเป็นระยะๆ
  ให้แก่ลูกค้าดังกล่าว การสั่งซื้อสินค้าทางเว็บไซต์ และการจัดหาสินค้าทางอินเทอร์เน็ท
  และผลลัพธ์ที่ได้รับก็คือการตอบสนองความต้องการในการจัดหาวัสดุอุปกรณ์สำนักงานที่เชื่อถือได้และเหมาะกับความต้องการของลูกค้าแต่ละราย
  เพื่อเพิ่มประสิทธิผลและการควบคุมการบริหารที่ดี นอกจากนี้ ผู้จัดการที่ดูแลกลุ่มลูกค้าดังกล่าว
  และเจ้าหน้าที่บริการลูกค้าซึ่งผ่านการอบรมแบบมืออาชีพ พร้อมที่จะให้บริการที่คุ้มค่า
  ซึ่งเป็นบริการส่วนหนึ่งของการจำหน่ายสินค้าครบวงจร

(3) ธุรกิจนำเข้าและจำหน่ายสินค้าแช่แข็งและแช่เย็น พร้อมบริการด้านจัดเก็บและจัดส่ง

  บริษัทฯ มีพนักงานขายดูแลลูกค้าแต่ละราย แต่ละกลุ่มโดยเฉพาะ
  รวมทั้งมีแผนกบริการลูกค้าส่วนกลางที่สามารถให้บริการกับลูกค้าได้โดยตรง
  ซึ่งทำให้สามารถเข้าถึงกลุ่มลูกค้าเป้าหมายได้ รวมทั้งเข้าใจความต้องการของลูกค้าได้ดี

  ณ สิ้นปี 2549 บริษัท และบริษัทย่อย ไม่มีการส่งสินค้าออกไปจำหน่ายต่างประเทศ

  3.2.5 ภาวะอุตสาหกรรมและการแข่งขัน

(1) ภาวะอุตสาหกรรมและการแข่งขันของธุรกิจค้าปลีกและส่ง

  ธุรกิจค้าปลีกที่ดำเนินอยู่ในประเทศไทยมีสองประเภท ประเภทแรก คือ
  ร้านขายของชำแบบดั้งเดิม (ร้านโชห่วย) ที่มีอยู่ในทุกชุมชนเล็กๆ ทั่วประเทศ อีกประเภทหนึ่ง
  คือ ร้านค้าปลีกรูปแบบใหม่ ซึ่งรวมทั้งห้างสรรพสินค้า และร้านค้าปลีกอื่นๆ
  โฉมหน้าของตลาดค้าปลีกในประเทศไทยได้เปลี่ยนแปลงมาหลายปี
  ร้านขายของชำแบบดั้งเดิมที่ดำเนินการอย่างอิสระค่อยๆ
  ถูกแทนที่ด้วยร้านค้าปลีกที่ทันสมัยที่อยู่ในเครือของธุรกิจค้าปลีกรายใหญ่ซึ่งเป็นของผู้ประกอบการต่างชาติ
  นอกจากนี้ ศูนย์การค้าแห่งใหม่หลายแห่งได้เปิดดำเนินการ อาทิเช่น สยามพารากอน
  ซึ่งได้เปิดดำเนินการในเดือนธันวาคม 2548 ศูนย์การค้าเซ็นทรัลเวิล์ดพลาซ่า
  ได้รับการปรับปรุงและเปิดดำเนินการในช่วงปลายปี 2549 รวมทั้งศูนย์จำหน่ายสินค้าที่อยู่ใต้ดิน
  การดำเนินการของธุรกิจค้าปลีกทั้งหลายดังกล่าวบังคับให้ผู้ประกอบการรายใหญ่ในตลาดต้องหันมาทบทวนแนวทางของตนเอง

  ในส่วนของธุรกิจค้าปลีกขนาดใหญ่ (ซูเปอร์สโตร์/ไฮเปอร์มาร์เก็ต) มีผู้ประกอบการหลัก 3 ราย
  ได้แก่ เทสโก้ โลตัส บิ๊กซี และคาร์ฟูร์
  การแข่งขันอย่างรุนแรงในส่วนนี้จะไม่รวมธุรกิจค้าส่งแบบชำระเงินสดและบริการตนเอง
  เนื่องมาจากเป็นกลุ่มธุรกิจที่มีการเติบโตและมีลักษณะการดำเนินงานที่ต่างกันกับกลุ่มธุรกิจไฮเปอร์มาร์เก็ต
  ห้างเทสโก้ โลตัส ยังคงเปิดร้านค้าในรูปแบบที่หลากหลายออกไป
  และเนื่องจากโอกาสในการพัฒนาธุรกิจของธุรกิจค้าปลีกขนาดใหญ่ในแบบไฮเปอร์มาร์เก็ต
  ได้รับผลกระทบจากกฎหมายผังเมือง จึงได้ขยายสาขาในรูปแบบของ เอ็กซเพรสสโตร์ คุ้มค่า
  (แวลูว์สโตร์) และซูเปอร์มาร์เก็ต และกำลังขยายรูปแบบสาขาใหม่อีกที่รู้จักกันในชื่อ
  “ตลาดโลตัส” อย่างไรก็ดีในปี 2549 ห้างเทสโก้ โลตัส ยังคงเปิดไฮเปอร์มาร์เก็ต
  เพิ่มขึ้นจำนวน 2 สาขา คุ้มค่า 2 สาขา ตลาดโลตัส 10 สาขา และเอ็กซเพรสสโตร์มากกว่า
  70 สาขาทำให้มีจำนวนสาขาขนาดใหญ่รวมทั้งสิ้น 56 แห่ง สาขาคุ้มค่า 15 แห่ง
  สาขาตลาดโลตัส 18 แห่ง และ เอ็กซเพรสสโตร์จำนวน 189 แห่ง ส่วนบิ๊กซี
  ผู้ประกอบการธุรกิจค้าปลีกขนาดใหญ่รายที่สองในกลุ่มนี้ ได้ดำเนินการในลักษณะเดียวกันกับเทสโก้
  โลตัส บิ๊กซียังคงทดลองพัฒนาโอกาสทางธุรกิจใหม่ที่แตกต่างออกไป โดยได้เปิดบิ๊กซี “คอมแพ็ค”
  ขึ้นเป็นแห่งแรกในปี 2547 และในปี 2549 ได้เปิดสาขาเพิ่มอีก 4 สาขารวมมีสาขาทั้งสิ้น 49
  แห่ง ณ สิ้นปี ผู้ประกอบการหลักรายที่สามในกลุ่มธุรกิจค้าปลีกขนาดใหญ่ ได้แก่ คาร์ฟูร์
  ซึ่งได้เปิดสาขาเพิ่ม 1 สาขารวมมีสาขาทั้งสิ้น 24 สาขา
  เนื่องจากกฎระเบียบข้อบังคับในเรื่องของผังเมืองในปัจจุบันยังคงส่งผลกระทบต่อโอกาสในการขยายสาขาใหม่โดยเฉพาะสาขาที่มีขนาดใหญ่
  จึงคาดหมายได้ว่าในปี 2550
  ผู้ประกอบการในธุรกิจนี้ยังคงทดลองพัฒนาโอกาสทางธุรกิจใหม่โดยปรับเปลี่ยนรูปแบบร้านค้าที่หลากหลายแตกต่างกันต่อไปหรือขยายออกไปนอกเขตผังเมือง
  อย่างไรก็ตาม
  พระราชบัญญัติการค้าปลีกฉบับแรกที่อาจจะมีการนำมาใช้ควบคู่กับกฎหมายผังเมืองที่ใช้อยู่ในปัจจุบัน
  อาจมีผลทำให้กฎหมายระเบียบข้อบังคับในเรื่องแผนงานขยายสาขาของผู้ประกอบการดังกล่าวมีความชัดเจนมากยิ่งขึ้น

  ธุรกิจไฮเปอร์มาร์เก็ตที่มีการแข่งขันอย่างรุนแรงนั้นไม่ส่งผลถึงธุรกิจค้าส่งแบบชำระเงินสดและบริการตนเอง
  การขยายตัวและการดำเนินงานของธุรกิจค้าส่งแบบชำระเงินสดและบริการตนเองซึ่งรวมถึงแม็คโคร
  จะมีลักษณะที่แตกต่างจากธุรกิจไฮเปอร์มาร์เก็ต
  โดยธุรกิจค้าส่งแบบชำระเงินสดและบริการตนเองจะไม่เน้นการขายสินค้าและบริการแก่ลูกค้าที่เป็นผู้บริโภคสุดท้าย
  แต่จะมุ่งเน้นไปยังกลุ่มลูกค้าผู้ประกอบการซึ่งจะซื้อเพื่อใช้ในการดำเนินธุรกิจของตนเอง
  ธุรกิจค้าส่งแบบชำระเงินสดและบริการตนเองซึ่งมีคู่แข่งในธุรกิจประเภทเดียวกันเป็นผู้ค้าส่งแบบดั้งเดิมนั้นจะมีการเติบโตน้อยกว่าธุรกิจไฮเปอร์มาร์เก็ต
  และมีการแข่งขันเพื่อชิงส่วนแบ่งของกลุ่มลูกค้าที่แตกต่างกัน
  ธุรกิจค้าส่งแบบชำระเงินสดและบริการตนเองไม่จำเป็นต้องเน้นทำเลที่ตั้งของสาขาให้อยู่ในย่านเดียวกับธุรกิจไฮเปอร์มาร์เก็ตเนื่องจากมีฐานลูกค้าคนละกลุ่มกัน
  ยิ่งกว่านั้น
  กลุ่มลูกค้าหลักของธุรกิจค้าส่งแบบชำระเงินสดและบริการตนเองรวมถึงร้านค้าปลีกขนาดย่อยและร้านขายของชำเป็นคู่แข่งของผู้ประกอบการค้าปลีกขนาดใหญ่หรือไฮเปอร์มาร์เก็ตนั่นเอง

  บริษัท สยามแม็คโคร จำกัด (มหาชน)
  ได้ตระหนักดีถึงภาวะการแข่งขันที่สูงขึ้นและเตรียมรับมือกับสภาพตลาดที่มีความท้าทายนี้ บริษัทฯ
  ยังคงเน้นการดำเนินงานด้วยต้นทุนต่ำ และมุ่งลดค่าใช้จ่ายในการดำเนินงานอย่างต่อเนื่อง
  ซึ่งจะส่งผลให้ผู้บริโภคซื้อสินค้าได้ในราคาที่ถูกลง บริษัทฯ
  ได้ลงทุนด้านทรัพยากรบุคคลไปอย่างมาก เพื่อให้สามารถรองรับการขยายกิจการของบริษัทฯ
  โดยโครงการพัฒนาบุคลากรของบริษัทฯ ยังคงดำเนินต่อไปอย่างต่อเนื่อง
  โดยมีหลักสูตรการพัฒนาทักษะและการฝึกอบรม โดยการปรึกษาหารือและรับฟังความคิดเห็น
  ตลอดจนการแบ่งปันความรู้ร่วมกันภายในองค์กรในเรื่องธุรกิจและลูกค้า
  โครงการฝึกอบรมการพัฒนาลูกค้า (Customer Development Training Program)
  ซึ่งบริษัทฯ ได้เริ่มนำมาใช้ในปี 2548 นั้นยังคงดำเนินการต่อมาตลอดทั้งปี 2549
  โครงการดังกล่าวได้มุ่งเน้นการบริหารลูกค้าในทุกๆ ด้าน
  ซึ่งเป็นโครงการที่ให้ประโยชน์กับสาขาต่างๆ เป็นอย่างมาก
  และในฐานะที่เป็นบริษัทหนึ่งซึ่งเน้นในเรื่องผลสำเร็จในการทำงาน บริษัทฯ
  ได้มอบรางวัลในการทำงานให้กับพนักงานตามผลงาน และตลอดหลายปีมานี้
  บริษัทฯได้ให้ความสำคัญอย่างมากต่อความจำเป็นในการพัฒนาบุคลากรและใช้บุคลากรของบริษัทฯ
  ทั้งที่สาขาและสำนักงานใหญ่
  การดำเนินการนี้จะยังคงมีอยู่ต่อไปโดยมุ่งเน้นที่การพัฒนาอย่างต่อเนื่องภายในองค์กร
  การเลื่อนตำแหน่งภายในองค์กรมีความสำคัญอย่างมากต่อความสำเร็จไม่ว่าจะเป็นธุรกิจใด
  โครงการฝึกอบรมพิเศษสำหรับผู้ที่มีศักยภาพจะได้เลื่อนตำแหน่งเป็นผู้จัดการทั่วไปประจำสาขา
  ยังคงดำเนินการอย่างต่อเนื่องตลอดปี 2549 นอกจากนี้
  พนักงานที่ทำงานโดดเด่นและมีผลงานดีเยี่ยมจะได้รับการยกย่องและได้รับรางวัล
  ทั้งแบบรางวัลที่เป็นรายบุคคลและเป็นทีม นอกจากนี้ บริษัทฯ
  มีการทำงานและสร้างความสัมพันธ์ร่วมกับผู้จัดจำหน่ายสินค้า ยังคงกระชับแน่นแฟ้น
  การได้ร่วมงานกันอย่างใกล้ชิดช่วยให้บรรลุข้อตกลงทางการค้าที่ดีที่สุดและเป็นประโยชน์ต่อลูกค้า
  ความสัมพันธ์ที่ดีของแม็คโครกับผู้ผลิต
  ผู้จัดจำหน่ายสินค้าช่วยให้แม็คโครสามารถกำหนดปัจจัยในการดำเนินงานได้ เช่น
  ความสะอาดและความปลอดภัยของอาหารในการปฏิบัติงานด้านห่วงโซ่อุปทาน
  ซึ่งเป็นสิ่งสำคัญสำหรับลูกค้าของบริษัทฯ และผู้จัดจำหน่ายสินค้า บริษัทฯ
  ประสบความสำเร็จในการใช้ระบบพาณิชย์อิเล็กทรอนิกส์ระหว่างธุรกิจ (B2B)
  ซึ่งส่งผลดีและเป็นประโยชน์อย่างยิ่งต่อผู้จัดจำหน่ายและลูกค้าของบริษัทฯ
  ระบบดังกล่าวช่วยให้ผู้จัดจำหน่ายสินค้าสามารถเชื่อมโยงข้อมูลการค้าผ่านระบบเครือข่ายคอมพิวเตอร์ของบริษัทฯ
  เพื่อรับทราบข้อมูลที่เป็นปัจจุบัน และเป็นการแลกเปลี่ยนข้อมูลข่าวสารระหว่างกันอย่างต่อเนื่อง
  ทำให้ทั้งบริษัทฯ
  และผู้จัดจำหน่ายสามารถบริหารธุรกิจได้อย่างมีประสิทธิภาพและประสิทธิผลมากขึ้น
  ซึ่งส่งผลให้ความสัมพันธ์ที่มีกับลูกค้าและการให้บริการมีประสิทธิภาพยิ่งขึ้น
  และผลที่ตามมาคือความพึงพอใจของลูกค้าสูงขึ้น ในระหว่างปี 2549 บริษัทฯ
  ได้ดำเนินโครงการข้อมูลธุรกิจอัจฉริยะ “ Makro Business Intelligence”
  มาใช้ในการดำเนินธุรกิจ ซึ่งประสบความสำเร็จด้วยดี การบริหารข้อมูลธุรกิจดังกล่าว
  เป็นการใช้โปรแกรมซอฟต์แวร์และเทคโนโลยีสำหรับการรวบรวมข้อมูล การจัดเก็บข้อมูล
  การวิเคราะห์และการจัดหาข้อมูล เพื่อช่วยผู้บริหารองค์กรสามารถตัดสินใจทางธุรกิจได้ดียิ่งขึ้น
  โปรแกรมซอฟต์แวร์บริหารข้อมูลธุรกิจดังกล่าว จะรวมถึงระบบที่ช่วยในการตัดสินใจ
  การสอบถามข้อมูลและการรายงานผล การดำเนินการวิเคราะห์ข้อมูลโดยระบบงาน
  การวิเคราะห์ทางสถิติ การประมาณการและการค้นหาข้อมูลจำนวนมากแบบอัตโนมัติ
  โครงการนี้มีวัตถุประสงค์ที่จะให้ข้อมูลที่ถูกต้อง ตรงเวลา
  ใช้ประโยชน์ได้ทันทีเฉพาะผู้ใช้ข้อมูลที่ได้รับอนุญาต

  ปี 2548 บริษัทฯ ประสบความสำเร็จในการรวมบริษัท สยามฟูด เซอร์วิส จำกัด
  เข้าเป็นบริษัทย่อย สยามฟูด เซอร์วิส เป็นผู้ประกอบการชั้นนำที่ให้บริการจัดหาผลิตภัณฑ์อาหาร
  และให้บริการด้านการจัดเก็บและจัดส่งแก่ผู้ประกอบการในธุรกิจการบริการด้านอาหารในประเทศไทย
  ซึ่งเป็นกลยุทธ์ที่สำคัญในการส่งเสริมการวางตำแหน่งทางการตลาดของบริษัทฯ
  ในตลาดผู้ให้บริการด้านอาหารแบบมืออาชีพ

(2) ภาวะอุตสาหกรรมและการแข่งขันของธุรกิจแม็คโครออฟฟิศเซ็นเตอร์

  แม้ว่าในปัจจุบัน
  จะมีผู้ประกอบการหลายรายที่ทำธุรกิจที่เกี่ยวข้องกับการจำหน่ายสินค้าเครื่องใช้สำนักงาน เช่น
  ห้างสรรพสินค้า หรือร้านค้าทั่วๆไป
  แต่มีผู้ประกอบการเพียงไม่กี่รายที่ทำธุรกิจจัดจำหน่ายสินค้าเครื่องใช้สำนักงานโดยเฉพาะ
  ปัจจุบันบริษัทฯ ยังคงความเป็นผู้นำในการดำเนินธุรกิจประเภทนี้ ทั้งนี้ ณ สิ้นปี 2549 บริษัทฯ
  มีจำนวนร้านค้าแม็คโครออฟฟิศเซ็นเตอร์ที่เปิดให้บริการแล้วทั้งสิ้น 19 สาขา
  โดยอยู่ในกรุงเทพมหานคร 17 แห่ง และต่างจังหวัด 2 แห่ง ได้แก่ สาขาพัทยา และภูเก็ต
  ซึ่งล้วนแล้วแต่ตั้งอยู่บนทำเลที่มีศักยภาพสูงของการดำเนินธุรกิจ

  บริษัทฯ ได้ดำเนินแผนการตลาดใหม่ๆ รวมถึงการโฆษณาและหาลูกค้าสมาชิกเพิ่มขึ้น นอกจากนี้
  บริษัทฯ ได้ให้บริการจำหน่ายสินค้าพร้อมบริการจัดส่งให้แก่ลูกค้าคู่สัญญา
  เพื่อเป็นทางเลือกให้ลูกค้าที่มีความต้องการอีกแบบหนึ่ง
  โดยเน้นไปที่กลุ่มเป้าหมายธุรกิจขนาดกลางและขนาดใหญ่ที่ไม่ซื้อวัสดุอุปกรณ์สำนักงานในร้านค้าปลีก
  ทั้งนี้ ปี 2550 จะเป็นปีแห่งการลงทุนและการเพิ่มประสิทธิภาพเพื่อให้ธุรกิจเติบโตอย่างเข้มแข็ง
  แม็คโครออฟฟิศเซ็นเตอร์
  จะสร้างเสริมธุรกิจด้วยการปรับปรุงรูปแบบมาตรฐานร้านให้มีความทันสมัย และ
  ความพร้อมในการให้บริการใน 6 สาขาใหญ่ในเขตกรุงเทพ
  และยังเพิ่มการลงทุนด้านโครงสร้างพื้นฐานทางด้านเทคนิคให้ดีขึ้น
  เพื่อให้สามารถประสบความสำเร็จในระบบงานด้านจัดการบริหารลูกค้าสัมพันธ์ในธุรกิจจำหน่ายสินค้าพร้อมบริการจัดส่งให้แก่ลูกค้าคู่สัญญา
  และระบบการสั่งซื้อสินค้าทางเว็บไซต์ที่เปิดให้บริการ

  สภาพการแข่งขันในปัจจุบันได้เพิ่มความรุนแรงมากขึ้น ทั้งในด้านราคา และ
  การให้บริการเชิงรุกของทุกช่องทางการจัดจำหน่าย เช่น
  ร้านตัวแทนจำหน่ายเครื่องเขียนขนาดใหญ่ โรงงานผู้ผลิตที่มีหน่วยงานขายตรงเป็นของตนเอง,
  บริษัทเครื่องเขียนแบบขายตรง (Catalogue & Delivery) รวมถึงการสั่งซื้อระบบ on-line
  ที่เพิ่มมากขึ้นในตลาด

  อย่างไรก็ตามในปี 2550 นี้ทางบริษัทฯ ได้ดำเนินนโยบายการตลาดเชิงรุก โดยจะเปิดให้บริการ
  E-Procurement และ E-catalogue อีกทั้งยังมีโปรแกรมการบริหารสินค้า
  การจัดทำรายงานสินค้าที่ลูกค้าซื้อ พร้อมให้คำปรึกษากับลูกค้าองค์กรขนาดใหญ่
  ซึ่งจะเป็นรายแรกในตลาด ที่มีการให้บริการในด้านนี้ครบวงจร

(3) ภาวะอุตสาหกรรมและการแข่งขันของธุรกิจนำเข้าและจำหน่ายสินค้าแช่แข็งและแช่เย็น

 พร้อมบริการด้านจัดเก็บและจัดส่ง

  อุตสาหกรรมบริการด้านอาหารในประเทศไทยเป็นอุตสาหกรรมที่มีความก้าวหน้าในด้านการพัฒนาและแข่งขันสูงภายใต้เครื่องหมายการค้าชั้นนำจากต่างประเทศที่ตั้งขึ้นภายในประเทศ
  ประเทศไทยเป็นประเทศที่มีประชากรมากและมีการขยายตัวในพื้นที่เขตชานเมืองมากขึ้น
  รายได้เพื่อการจับจ่ายใช้สอยของประชาชนสูงขึ้น ประกอบกับความชอบอยากลองอาหารใหม่ๆ
  ทำให้ตลาดยังคงเติบโตอย่างต่อเนื่อง

  ภายใต้สภาพการตลาดที่มีการแข่งขันสูง บริษัทฯ
  ยังคงให้บริการสินค้าระดับคุณภาพที่มีอัตราการเติบโตสูงผ่านช่องทางจำหน่ายเดิมและช่องทางใหม่
  โดยเฉพาะกลุ่มสินค้าอาหารทะเล อาหารว่าง นมและผลิตภัณฑ์จาก บริษัทฯ
  ได้ร่วมมือกับแม็คโครในการจำหน่ายสินค้ากลุ่มอาหารแห้งเพื่อเสริมสร้างความแข็งแกร่ง
  ซึ่งได้รับการตอบรับเป็นอย่างดีจากกลุ่มลูกค้าใหม่ที่ประกอบธุรกิจจัดเลี้ยงและสถาบันต่างๆ บริษัทฯ
  มีการลงทุนเพิ่มด้านเทคโนโลยีสารสนเทศโดยมีวัตถุประสงค์ที่จะสร้างสถานภาพความเป็นผู้นำธุรกิจจากโครงการ
  Enterprise Resource Planning (ERP) และโครงการ Customer Relationship
  Management (CRM) บริษัทฯ ยังคงมุ่งเน้นการเพิ่มอัตรากำไรในภาวะที่ค่าใช้จ่ายเพิ่มสูงขึ้น
  นอกจากนี้ บริษัทฯ ได้ดำเนินการจัดโครงสร้างและทีมบริหารสำหรับหน่วยงานกระจายสินค้าใหม่
  เพื่อปรับปรุงงานด้านการกระจายสินค้าให้มีประสิทธิภาพดียิ่งขึ้น

  คณะผู้บริหารเชื่อมั่นในการเติบโตต่อไปข้างหน้าจากพื้นฐานอันแข็งแกร่งของบริษัทฯ
  และการริเริ่มดำเนินการในด้านต่างๆ เช่น
  การสร้างความโดดเด่นแก่ธุรกิจด้วยการเพิ่มช่องทางการจำหน่ายสินค้าอาหารแห้งโดยความร่วมมือจากแม็คโคร
  ซึ่งจะทำให้บริษัทฯ มีสถานภาพที่จะชิงส่วนแบ่งการเติบโตในตลาดได้เป็นอย่างดี
  การขยายธุรกิจตามแผนงานที่วางไว้และการเพิ่มประสิทธิภาพโดยการดำเนินโครงการ ERP
  และโครงการ CRM นั้นจะช่วยเพิ่มอัตรากำไรในอนาคต

6.  แนวโน้มการขยายตัวของอุตสาหกรรม

  ภาคธุรกิจซูเปอร์มาร์เก็ตมีการแข่งขันสูงโดยเฉพาะในกรุงเทพมหานคร
  ซึ่งมีระดับรายได้ของผู้บริโภคและฐานลูกค้าชาวกรุงสมัยใหม่ที่เอื้อต่อธุรกิจค้าปลีกในรูปแบบนี้
  ผู้ประกอบการรายใหญ่ ซึ่งได้แก่ ท็อปส์ ฟูดแลนด์ และวิลล่ามาร์เก็ต ในปี 2547 บริษัท เซ็นทรัล
  รีเทล คอร์ปอเรชั่น จำกัด ได้กลับเข้าถือหุ้นในธุรกิจท็อปส์ซูเปอร์มาร์เก็ตร้อยละ 100
  ชื่อของท็อปส์ซูเปอร์มาร์เก็ตได้รับการยอมรับอย่างดีในสายตาของผู้บริโภคชาวไทย ส่วนฟูดแลนด์
  เป็นซูเปอร์มาร์เก็ตที่เก่าแก่ที่สุดในประเทศไทย ปัจจุบันมี 10 สาขา
  และมีแผนงานที่จะเปิดสาขาต่อไป
  ซึ่งจะต้องเผชิญกับการแข่งขันอย่างรุนแรงกับธุรกิจไฮเปอร์มาร์เก็ตของต่างชาติและท็อปส์ซูเปอร์มาร์เก็ต
  ขณะที่วิลล่ามาร์เก็ตจำหน่ายผลิตภัณฑ์ที่ใช้ในครัวเรือนทุกประเภท รวมทั้งสินค้าอาหารต่างๆ
  ที่ผลิตในประเทศและนำเข้าจากต่างประเทศ ผลไม้สด ผักต่างๆ เนื้อสัตว์ สัตว์ปลีก ปลา สุรา
  เครื่องใช้ไฟฟ้า เครื่องใช้ในสำนักงานและโรงเรียน นิตยสารในประเทศและต่างประเทศ
  และมีแผนกขายยาขนาดเล็ก มุ่งเน้นผู้บริโภคเป้าหมายระดับสูง
  โดยมีทำเลที่ตั้งสาขาอยู่ในเขตพื้นที่ประชากรที่มีฐานะดี

  ธุรกิจร้านค้าสะดวกซื้อ ซึ่งมีกลุ่มเซเว่นอีเลฟเว่นเป็นผู้ประกอบการหลักรายใหญ่
  และยังคงมีการขยายกิจการอย่างรวดเร็วในปี 2549
  โดยร้านเซเว่นอีเลฟเว่นได้เปิดเพิ่มจำนวนร้านค้าจนมีจำนวนมากกว่า 3,780 ร้านค้าทั่วประเทศ
  ผู้ประกอบการรายใหญ่อันดับสองในธุรกิจนี้ ได้แก่ แฟมิลี่ มาร์ท มีสาขามากกว่า 520 สาขา ในปี
  2549 กลุ่มธุรกิจร้านค้าสะดวกซื้อ ยังคงเน้นการขายอาหารและเครื่องดื่ม

  กลุ่มธุรกิจห้างสรรพสินค้ามีผู้ประกอบการหลักรายใหญ่สองราย ได้แก่ ห้างเซ็นทรัล
  และเดอะมอลล์ ซึ่งเป็นของเซ็นทรัล รีเทล คอร์ปอเรชั่น และบริษัท เดอะมอลล์ กรุ๊ป จำกัด
  ตามลำดับ แม้ว่าธุรกิจนี้จะต้องเผชิญกับการแข่งขันจากร้านค้าปลีกขนาดใหญ่/หรือไฮเปอร์มาร์เก็ต
  แต่สภาพแวดล้อมในการจับจ่ายใช้สอยที่แตกต่างกัน รายการส่งเสริมการขาย
  และกิจกรรมทางการตลาดของห้างสรรพสินค้าทำให้ห้างสรรพสินค้ายังคงรักษาฐานลูกค้าได้อย่างเหนียวแน่น
  เซ็นทรัล รีเทล คอร์ปอเรชั่น ได้ดำเนินการพัฒนาธุรกิจค้าปลีกเฉพาะด้าน ตัวอย่างเช่น
  สินค้าสุขภาพและความงาม อุปกรณ์การกีฬา อุปกรณ์สำนักงาน และเครื่องใช้ไฟฟ้า
  กลุ่มห้างสรรพสินค้าทั้งสองกลุ่มเป็นผู้ลงทุนในศูนย์การค้าใหม่ๆ ที่หรูหรา ทันสมัย
  ซึ่งตั้งอยู่ในทำเลใจกลางกรุงเทพมหานคร ส่งผลให้พื้นที่ในเขตถนนพระราม
  1/เพลินจิตของกรุงเทพมหานครกลายเป็นแหล่งธุรกิจค้าปลีกที่เทียบได้กับย่านถนนออร์ชาร์ดของสิงคโปร์

  ในปี 2549 ธุรกิจค้าปลีกในประเทศไทยมียอดขายที่เติบโตในอัตราลดลง
  สะท้อนให้เห็นถึงผลกระทบเชิงลบจากราคาน้ำมันที่สูงขึ้น และอุทกภัยที่แผ่ขยายเป็นวงกว้าง
  รวมทั้งภาวะเงินเฟ้อ อัตราดอกเบี้ยที่สูงขึ้น และเหตุการณ์ความไม่สงบทางการเมือง
  ส่งผลให้ความมั่นใจของผู้บริโภคลดลง ยอดขายสินค้าของผู้ประกอบการธุรกิจค้าปลีก ในปี 2549
  มีอัตราการเติบโตสูงขึ้นเพียงเล็กน้อย อย่างไรก็ตาม แม็คโคร
  ได้มีการบริหารจัดการกับผลกระทบเชิงลบต่างๆ ดังกล่าว
  และมีอัตราการเติบโตของยอดขายอยู่ในเกณฑ์ที่สูงกว่าร้อยละ 10

  อย่างไรก็ดี อนาคตยังคงไม่แน่นอนสำหรับผู้ประกอบการค้าปลีก
  เนื่องจากกฎหมายผังเมืองจะต้องมีการพิจารณาแก้ไข
  และอาจมีการนำพระราชบัญญัติการค้าปลีกมาใช้บังคับ ซึ่ง ณ เวลานี้
  ยังไม่เป็นที่แน่ชัดว่าใครบ้างที่จะได้รับผลกระทบจากพระราชบัญญัติฉบับนี้
  และพระราชบัญญัติฉบับนี้จะส่งผลกระทบต่อตลาดค้าปลีกในประเทศไทยอย่างไร

3.2.7 จำนวนและขนาดของคู่แข่งขันรวมทั้งสถานภาพในการแข่งขัน

  สภาพการแข่งขันของธุรกิจในอุตสาหกรรมนี้
  ปัจจุบันอยู่ในสภาวะที่รุนแรงโดยพิจารณาจากประเภทช่องทางการจัดจำหน่ายอื่นที่มีการขยายตัวอย่างรวดเร็ว
  ได้แก่
  ช่องทางการจัดจำหน่ายแบบไฮเปอร์มาร์เก็ตซึ่งเป็นธุรกิจค้าปลีกขนาดใหญ่และมีการแข่งขันอย่างรุนแรง
  อย่างไรก็ตาม หากพิจารณาถึงช่องทางการจัดจำหน่ายแบบ Cash & Carry
  ซึ่งเป็นช่องทางการจัดจำหน่ายของบริษัทฯ นั้น บริษัทฯ มีส่วนแบ่งทางการตลาดสูงสุด
  เนื่องจากในปัจจุบัน บริษัทฯ เป็นผู้ประกอบการเพียงรายเดียวเท่านั้นในธุรกิจ Cash & Carry
  อย่างไรก็ตาม สำหรับสินค้าบางประเภทที่บริษัทฯ
  จำหน่ายอยู่อาจมีการแข่งขันโดยทางอ้อมกับผู้ประกอบการในช่องทางการจัดจำหน่ายแบบไฮเปอร์มาร์เก็ต
  ซึ่งขณะนี้มีผู้ประกอบการอยู่หลายราย เช่น บิ๊กซี เทสโก้โลตัส และคาร์ฟูร์ เป็นต้น

3.2.8 การจัดหาผลิตภัณฑ์หรือบริการ

  ฝ่ายจัดซื้อของบริษัท สยามแม็คโคร จำกัด (มหาชน) และบริษัท แม็คโครออฟฟิศเซ็นเตอร์ จำกัด
  จะแบ่งกลุ่มผลิตภัณฑ์ตามประเภทของสินค้าโดยแต่ละกลุ่มผลิตภัณฑ์จะมีผู้รับผิดชอบในการเลือกหาและสั่งซื้อสินค้าแต่ละประเภทซึ่งส่วนใหญ่จะเป็นสินค้าที่ผลิตในประเทศ
  โดยจะสั่งซื้อสินค้าจากผู้ผลิตและหรือผู้จำหน่ายโดยตรง
  ทั้งนี้จะมีการทำสัญญาการค้ากับผู้ผลิตและหรือผู้จำหน่ายเป็นรายๆ ไป
  ซึ่งจะมีลักษณะเป็นสัญญาและเงื่อนไขทางการค้าที่ตกลงกัน
  โดยส่วนใหญ่หรือเกือบทั้งหมดของสัญญาการค้าจะมีอายุกำหนด 1 ปี
  และเมื่อครบกำหนดแล้วสัญญาจะถูกต่อออกไปอีกคราวละ 1 ปี
  จนกว่าจะมีการบอกเลิกสัญญาเป็นลายลักษณ์อักษร

  ส่วน บริษัท สยามฟูด เซอร์วิส จำกัด
  จะแบ่งกลุ่มผลิตภัณฑ์ตามประเภทของสินค้าโดยแต่ละกลุ่มผลิตภัณฑ์จะมีผู้รับผิดชอบในการเลือกหาและสั่งซื้อสินค้าแต่ละประเภทซึ่งส่วนใหญ่จะเป็นสินค้าที่นำเข้าจากต่างประเทศ
  โดยจะสั่งซื้อสินค้าจากผู้ผลิตและหรือผู้จำหน่ายโดยตรง
  ซึ่งมีข้อตกลงทางการค้าที่เป็นไปตามเงื่อนไขทางธุรกิจปกติ

  ณ สิ้นปี 2549 บริษัท และบริษัทย่อย มีสัดส่วนการสั่งซื้อสินค้าต่างประเทศรวมกัน คิดเป็นร้อยละ
  1.8 ของยอดสั่งซื้อสินค้าทั้งหมด

  การพึ่งพิงการซื้อผลิตภัณฑ์จากผู้จำหน่ายสินค้าเกินกว่าร้อยละ 30
  ของมูลค่าการซื้อผลิตภัณฑ์ทั้งหมดในระยะเวลา 3 ปี ที่ผ่านมา หรือผูกพันว่าจะซื้อเกินกว่าร้อยละ
  30 ของมูลค่าการซื้อผลิตภัณฑ์ในอนาคตของบริษัท และบริษัทย่อย

- ไม่มี -

  3.2.9 การผลิต

  ภายใต้นโยบายการดำเนินธุรกิจของกลุ่มบริษัท
  ปัจจุบันยังไม่มีวัตถุประสงค์ที่จะทำการผลิตสินค้าเพื่อจำหน่ายแต่อย่างใดแม้จะมีเครื่องหมายการค้าของตัวเอง
  บริษัทฯ ก็จะว่าจ้างผู้ผลิตที่มีคุณภาพเป็นผู้ผลิตให้

  3.2.10 งานที่ยังไม่ได้ส่งมอบ

- ไม่มี -